NEUVOSTON ASETUS (EY) N:o 686/97,

annettu 14 päivänä huhtikuuta 1997,

yhteiseen kalastuspolitiikkaan sovellettavasta valvontajärjestelmästä annetun asetuksen (ETY) N:o 2847/93 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 43 artiklan,

ottaa huomioon komission ehdotuksen (1),

ottaa huomioon Euroopan parlamentin lausunnon (2),

sekä katsoo, että

kalakantoja on viime vuosina hyödynnetty liikaa ja sen vuoksi merkittävät kalastustoiminnan seuranta- ja valvontatoimet ovat tarpeen tilanteen parantamiseksi,

on tarpeen käyttää kustannuksiin nähden tehokkaita toimenpiteitä ja parantaa pyyntiponnistuksia koskevien tietojen saatavuutta ja täsmällisyyttä, esimerkiksi ottamalla käyttöön alusten satelliittiseurantajärjestelmä,

asetuksen (ETY) N:o 2847/93 (3) 3 artiklan mukaisesti neuvosto voi päättää yhteisön kalastusalusten jatkuvan paikantamisjärjestelmän perustamisesta,

niiden koehankkeiden soveltamisesta, joita jäsenvaltiot ovat toteuttaneet neuvoston asetuksen (ETY) N:o 2847/93 soveltamista koskevista yksityiskohtaisista säännöistä yhteisön kalastusalusten jatkuvaan paikantamisjärjestelmään liittyvien koehankkeiden osalta 22 päivänä huhtikuuta 1994 annetun komission asetuksen (ETY) N:o 897/94 (4) mukaisesti, saadut kokemukset ovat osoittaneet, että kalastusalusten sijainnin määrittämiseen voidaan käyttää useita erilaisia satelliitin avulla toimivia alusten seurantajärjestelmiä,

tiettyjen yhteisön kalastusalusluokkien satelliitin avulla tapahtuva jatkuva seuranta parantaisi pyyntiponnistusten hallintaa, herkkien alueiden valvontaa, aluspäiväkirjojen tietojen keskinäistä vertailua sekä purkamisten seurantaa,

alusten satelliittiseurantajärjestelmää sovelletaan kolmansien maiden vesillä toimiviin yhteisön kalastusaluksiin ainoastaan, jos kyseinen tai useampi kolmas maa on hyväksynyt velvoitteen soveltaa alusten satelliittiseurantajärjestelmää yhteisön vesillä toimiviin aluksiinsa,

on aiheellista, ettei velvoitetta soveltaa alusten satelliittiseurantajärjestelmää sovelleta tiettyihin yhteisön aluksiin, jotka toimivat yksinomaan rannikolla ja lähietäisyydellä olevilla kalastusvesillä,

alusten satelliittiseurantajärjestelmällä on varmistettava, että sekä valtio, jonka lipun alla alus purjehtii, että se jäsenvaltio, jonka rannikolla alus on, saavat samanaikaisesti yhteisön alusten tekemät ilmoitukset, ja

on aiheellista, että alusten satelliittiseurantajärjestelmälle on tarjolla vaihtoehtoisia järjestelmiä; tätä mahdollisuutta haluavan jäsenvaltion on osoitettava, että vaihtoehtoinen järjestelmä on yhtä tehokas kuin alusten satelliittiseurantajärjestelmä,

ON ANTANUT TÄMÄN ASETUKSEN:

1 artikla

Korvataan asetuksen (ETY) N:o 2847/93 3 artikla seuraavasti:

"3 artikla

1. Yhteisön kalastusalusten sijainnin seuraamiseksi kunkin jäsenvaltion on perustettava alusten satelliittiseurantajärjestelmä, jäljempänä `ASJ`.

ASJ:ää on sovellettava viimeistään 30 päivästä kesäkuuta 1998 kaikkiin yhteisön kalastusaluksiin, joiden perpendikkelipituus on yli 20 metriä tai joiden kokonaispituus on yli 24 metriä, ja jotka kuuluvat johonkin seuraavista luokista:

- aavalla merellä toimivat alukset, Välimerta lukuun ottamatta,

- kolmansien maiden vesillä toimivat alukset, edellyttäen että kyseisten yhden tai useamman kolmannen maan kanssa tehtyihin sopimuksiin on otettu määräyksiä ASJ:n soveltamisesta yhden tai useamman tällaisen maan aluksiin, jotka toimivat yhteisön vesillä,

- kalajauhon tai -öljyn valmistukseen tarkoitettuja kaloja pyytävät alukset.

2. ASJ:ää on sovellettava viimeistään 1 päivästä tammikuuta 2000 alkaen kaikkiin niihin yhteisön kalastusaluksiin, joiden perpendikkelipituus on yli 20 metriä ja joiden kokonaispituus on yli 24 metriä riippumatta siitä, missä ne toimivat. Yhden tai useamman kolmannen maan vesillä toimivien yhteisön kalastusalusten on kuitenkin sovellettava ASJ:ää vain, jos yksi tai useampi tällainen maa on hyväksynyt velvoitteen soveltaa ASJ:ää yhteisön vesillä toimiviin aluksiinsa.

3. Sen estämättä, mitä edellä 1 ja 2 kohdassa säädetään, ASJ:ää ei sovelleta aluksiin, jotka

a) toimivat yksinomaan 12 meripeninkulman säteen sisällä sen jäsenvaltion perusviivasta, jonka lipun alla ne purjehtivat,

tai

b) eivät ole merellä koskaan pidempään kuin 24 tuntia laskettuna lähtöhetkestä satamaan paluuseen.

4. Jos jäsenvaltio soveltaa ASJ:ää sellaisiin sen lipun alla purjehtiviin aluksiin, jotka eivät kuulu 1-3 kohdan soveltamisalaan, näillä aluksilla on oikeus samaan rahoitustukeen kuin niillä aluksilla, jotka soveltavat ASJ:ää 1 ja 2 kohdan nojalla.

5. Jäsenvaltioiden on varmistuttava siitä, että niihin niiden lipun alla purjehtiviin yhteisön kalastusaluksiin, joihin ASJ:ää sovelletaan, asennetaan satelliittipaikantamislaite ja että ne toimivat moitteettomasti. Satelliittipaikantamislaitteella kalastusaluksen on voitava satelliitin avulla ilmoittaa maantieteellinen sijaintinsa sekä soveltuvin osin 19 b artiklassa tarkoitetut pyyntikertomukset samanaikaisesti sekä valtiolle, jonka lipun alla se purjehtii, että sille jäsenvaltiolle, jonka rannikolla alus on. Ylivoimaisen esteen sattuessa asianmukaiset tiedot on toimitettava radiolla sellaisen radioaseman välityksellä, joka on hyväksytty yhteisön sääntöjen mukaisesti tällaisten tietojen vastaanottamiseen, tai 19 c artiklassa määritellyin keinoin.

6. Niiden yhteisön kalastusalusten, joihin ASJ:ää sovelletaan, päälliköiden on varmistettava, että satelliittipaikantamislaitteet ovat jatkuvasti moitteettomassa toimintakunnossa ja että 5 kohdassa tarkoitetut tiedot välitetään. Tiedot on välitettävä niin monta kertaa päivässä kuin vaaditaan sen varmistamiseksi, että jäsenvaltio, jonka lipun alla alus purjehtii, ja/tai jäsenvaltio, jonka rannikolla alus on, voivat tehokkaasti seurata aluksia.

7. Jäsenvaltioiden on perustettava ja käytettävä kalastuksen seurantakeskuksia, jäljempänä `KSK`, jotka seuraavat kalastustoimintaa ja pyyntiponnistuksia. Keskusten on oltava toimivia viimeistään 30 päivänä kesäkuuta 1998.

Jäsenvaltion KSK:n on seurattava kyseisen jäsenvaltion lipun alla purjehtivia kalastusaluksia riippumatta siitä, millä vesillä alukset toimivat tai missä satamassa ne ovat, sekä seurattava kyseisen jäsenvaltion suvereniteettiin tai lainkäyttövaltaan kuuluvilla vesillä toimivia muiden jäsenvaltioiden lipun alla purjehtivia yhteisön kalastusaluksia ja ASJ:ää soveltavia kolmansien maiden kalastusaluksia.

8. Kunkin jäsenvaltion, jonka lipun alla aluksia purjehtii, on nimettävä KSK:sta vastuussa olevat toimivaltaiset viranomaiset ja toteutettava tarvittavat toimenpiteet sen varmistamiseksi, että sen KSK:ssa on käytettävissä riittävä määrä henkilöstöä ja että siellä on käytössä tietokonelaitteistot ja -ohjelmistot automaattista tietojenkäsittelyä ja sähköistä tiedonsiirtoa varten. Jäsenvaltioilla on oltava varmistus- ja elvytysmenetelmät järjestelmähäiriöiden varalta.

Jäsenvaltiolla voi olla käytössään yhteinen KSK.

9. Jäsenvaltion, jonka lipun alla alus purjehtii, on toteutettava tarvittavat toimenpiteet sen varmistamiseksi, että sen ASJ:ää soveltavilta kalastusaluksilta vastaanotettuja tietoja säilytetään tietokoneella luettavassa muodossa kolme vuotta.

Sen jäsenvaltion, jonka rannikolla alus on, on toteutettava tarvittavat toimenpiteet sen varmistamiseksi, että toisen jäsenvaltion tai kolmannen maan lipun alla purjehtivilta ASJ:ää soveltavilta kalastusaluksilta vastaanotettuja tietoja säilytetään tietokoneella luettavassa muodossa kolme vuotta.

Komissiolla on pääsy näihin tiedostoihin erityisestä pyynnöstä. Tällöin sovelletaan 37 artiklan säännöksiä.

10. Tämän artiklan täytäntöönpanoa koskevista yksityiskohtaisista säännöistä päätetään 36 artiklassa säädetyn menettelyn mukaisesti.

Erityisesti komissio voi jäsenvaltion hakemuksesta ja 36 artiklan säännösten mukaisesti päättää, että ASJ:lle vaihtoehtoista järjestelmää voidaan soveltaa ottamalla huomioon ehdotetun seurantajärjestelmän tyypin, kalastusaluksen tai -alusten tyypin, pyyntialueen tai -alueet, pyydettävät lajit ja kalastusmatkojen keston. Vaihtoehtoisen järjestelmän on oltava yhtä tehokas kuin ASJ ja sitä on sovellettava syrjimättömyysperiaatetta noudattaen."

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 14 päivänä huhtikuuta 1997.

Neuvoston puolesta

J. VAN AARTSEN

Puheenjohtaja

(1) EYVL N:o C 209, 20.7.1996, s. 7

(2) EYVL N:o C 20, 20.1.1997

(3) EYVL N:o L 261, 20.10.1993, s. 1, asetus sellaisena kuin se on viimeksi muutettuna asetuksella (EY) N:o L 2489/96 (EYVL N:o L 338, 28.12.1996, s. 12).

(4) EYVL N:o L 104, 23.4.1994, s. 18, asetus sellaisena kuin se on muutettuna asetuksella (EY) N:o 376/96 (EYVL N:o L 51, 1.3.1996, s. 31).